作者:林正大
標題:沁園春
內容:廬阜諸峰，爐峰絕勝，草堂介焉。敞明窗淨室，素屏虛榻，要仰觀山色。俯聽流泉。中有池臺，旁多竹卉，夾澗杉松高刺天。堂之北，據層崖積石，綠蔭濃鮮。堂東瀑布飛懸。似雨露霏微珠貫穿。有春花秋月，夏雲冬雪，陰晴顯晦，霧吐煙吞。右抱琴書，左攜妻子，杖屨從容盡暮年。平生志，賴清泉白石，實聽餘言。